Okresná prokuratúra Piešťany 
Vážska 28, 921 01 Piešťany 	

Sp. zn. : 1 Pv 353/12/2204	Piešťany, 30.11.2012
EEČ : 2-18-100-2012

U Z N E S E N I E

Trestná vec:	obvinený XXXXX 
Prečin:	Nedovolené ozbrojovanie a obchodovanie so zbraňami podľa § 294 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov, zločin nedovolené ozbrojovanie a obchodovanie so zbraňami podľa § 294 odsek 2 Trestného zákona

Rozhodol: 	prokurátor Okresnej prokuratúry Piešťany
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
pre prečin nedovoleného ozbrojovania a obchodovania so zbraňami podľa § 294    ods. 1 Trestného zákona a zločin nedovoleného ozbrojovania a obchodovania so zbraňami podľa § 294 ods. 2 Trestného zákona vedené na Okresnom riaditeľstve PZ, Odbore kriminálnej polície XXXXX pod číslom ORP-810/2-OVK-TT-2012                                                        na tom skutkovom základe, že 

1/ od presne nezisteného času do 00.10 hod. dňa 28.05.2012 si od doposiaľ nezistených osôb obstaral a v rodinnom dome v obci XXXXX- Kocurice, Dudvážska ul. č. 4229/43, bez povolenia prechovával 7 ks podomácky upravených nábojov, 1 ks neupravený náboj kalibru 20 zn. Sellier & Bellot typ Black Star, 6 ks podomácky upravených nábojov kalibru 32 zn. Sellier & Bellot typ Orange, 9 ks podomácky upravených nábojov kalibru 6,62 mm vz. 59 zn. Sellier & Bellot, 1 ks náboj kalibru 22 Long Rifle zn. Sellier & Bellot, 1 ks náboj kalibru 22 Long Rifle zn. Rheinisch Westfalische Sprengstoff, 2 ks brokových nábojov kalibru 9 mm Flobert zn. Dynamit Nobel, 1 ks náboj kalibru 9 mm Flobert zn Dynamit Nobel, 2 ks nábojov kalibru 6,35 Browning zn. Sellier & Bellot, ks náboj 7,65 mm Browning zn. Sellier & Bellot, 2 ks nábojov kalibru 22 Hornet zn. Sellier & Bellot, 2 ks nábojov kalibru 222 Remington zn. Sellier & Bellot, 1 ks náboj kalibru 5,6 52R zn. Sellier & Bellot, 3 ks brokových nábojov kalibru 410 zn. Sellier & Bellot, 1 ks podomácky upravený náboj kalibru 7,62 mm vz. 59 zn. Sellier & Bellot, 1 ks brokový náboj kalibru 20  zn. Remington, 3 ks brokové náboje kalibru 20 zn. Sellier & Bellot, 6 ks nábojov kalibru 7,62 mm Tokarev zn. Sellier & Bellot, 3 ks nábojov 7,62 mm vz. 59 zn. Sellier & Bellot a 1 ks náboj kalibru 8 mm Mauser, ktoré sú strelivom podľa § 2 písm. g) zákona č. 190/2003 Z.z. o strelných zbraniach a strelive a o zmene a doplnení niektorých zákonov v znení neskorších predpisov a ktoré podľa § 12 ods. 1 zákona o strelných zbraniach a strelive môže nadobudnúť do vlastníctva len držiteľ zbrojného preukazu, držiteľ zbrojnej licencie alebo držiteľ zbrojného sprievodného listu na trvalý vývoz,

2/ od presne nezisteného času do 00.10 hod. dňa 28.05.2012 si od doposiaľ nezistených osôb obstaral a v rodinnom dome v obci XXXXX- Kocurice, Dudvážska ul. č. 4229/43, bez povolenia držal zbrane, ich súčasti a komponenty a to hlaveň so závitom dlhú 400 mm, hlaveň dlhú 293 mm, hlaveň dlhú 172 mm, hlaveň dlhú 152 mm, hlaveň v.č. 300140, púzdro záveru v.č. 28701 spolu s časťou hlavne a s nábojovou schránkou a podomácky vyrobenú jednovýstrelovú pištoľ kalibru .22 (5,6 mm), bez v.č. a skúšobných značiek, streľbyschopnú, ktoré sú považované za zbrane kategórie A podľa § 4 ods. 2 písm. g) zákona o strelných zbraniach a strelive, podomácky upravenú vzduchovú pištoľ so sklopnou hlavňou zn. CZ TEX mod. 086, v.č. 139771, streľbyschopnú a podomácky upravenú hlaveň pochádzajúcu zo vzduchovej pištole zn. ČZ Uherský Brod model ZVP, v.č. 92431 kal. 22 Long Rifle, ktoré sú považované za zbrane kategórie A podľa § 4 ods. 2 písm. c), písm. g) zákona o zbraniach a strelive, viackomorový, absorpčný tlmič hluku výstrelu zhotovený z hliníkovej zliatiny o dĺžke 143 mm, ktorý je podľa § 4 ods. 4 písm. a) zákona o zbraniach a strelive zakázaný doplnok zbrane, hlaveň kalibru 4 mm Flobert, bez v.č., pochádzajúca z jednovýstrelovej pištole zn. Champion, výrobcu zbrojovka Brno a telo pištole, bez v.č., pochádzajúce z jednovýstrelovej  pištole zn. Champion, výrobcu Zbrojovka Brno, ktoré sú považované za zbrane kategórie B podľa § 5 ods. 1 písm. c) zákona o zbraniach a strelive, signálna pištoľ zn. LP model 42, v.č. 26996, kalibru 26,5 mm výrobcu zn. Hasag, Hugo Schneider AG, Abteilung Lampenfabrik, Leipzig, zbraň kategórie B podľa § 5 ods. 1 písm. b) zákona o zbraniach a strelive a samonabíjacia pištoľ výrobcu A. Vilímec, Kdyne zn. Slávia, kalibru 6,35 mm Browning v.č. 23, ktorá je považovaná za zbraň kategórie B podľa § 5 ods. 1 písm. a) zákona o zbraniach a strelive a záver bez v.č., označený československou skúšobnou značkou, ktorý pochádza z československej opakovacej pušky ZKW mod. 465, kalibru 22 Hornet, výrobcu Zbrojovka Brno, ktorá je považovaná za zbraň kategórie C podľa § 6 ods. 1 písm. b) zákona o zbraniach a strelive, pričom zbrane kategórie A je podľa § 8 ods. 1 zákona o zbraniach a strelive, zakázané nadobúdať do vlastníctva, držať alebo nosiť, ak tento zákon neustanovuje inak, držanie alebo nosenie zbraní kategórie B podľa § 5 ods. 2 zákona o zbraniach a strelive, podlieha povoľovaciemu konaniu a evidenčnej povinnosti a držanie alebo nosenie zbrane kategórie C podľa § 6 ods. 2 zákona o zbraniach a strelive, podlieha ohlasovacej a evidenčnej povinnosti,

lebo obvinený nebol v čase činu pre nepríčetnosť trestne zodpovedný
Odôvodnenie:
Vyšetrovateľ Okresného riaditeľstva PZ, Odboru kriminálnej polície XXXXX uznesením sp. zn.ORP-810/2-OVK-TT-2012 zo dňa 28.05.2012 v zmysle § 199 ods. 1 Trestného poriadku začal trestné stíhanie a následne dňa 21.08. 2012 podľa § 206 ods. 1 Trestného poriadku vzniesol obvinenie XXXXX pre prečin nedovoleného ozbrojovania a obchodovania so zbraňami podľa § 294 ods. 1 Trestného zákona a zločin nedovoleného ozbrojovania a obchodovania so zbraňami podľa § 294 ods. 2 Trestného zákona na tom skutkovom základe, ako je uvedené vo výrokovej časti tohto uznesenia.

V priebehu vyšetrovania boli vypočutí obvinený XXXXX a svedkovia XXXXX, XXXXX a XXXXX. Ďalej bol vypracovaný znalecký posudok ČES:PPZ-KEU-BA-EXP-2012/7997, odvetvie balistika, znalecký posudok     č. 63/2012 a č. 16/2012 z odboru zdravotníctvo a farmácia, odvetvie psychiatria, bola vykonaná domová prehliadka u osoby XXXXX a zabezpečené správy z evidencie zbraní Obvodného oddelenia Policajného zboru v Piešťanoch a ÚPSVaR. 

Obvinený XXXXX po zákonnom poučení uviedol, že zbrane, ktoré dobrovoľne odovzdal dňa 28.05.2012 polícii má ešte keď bol na vojne v Českej republike. Tam spoznal nových ľudí a aj od tých mal nejaké náboje a zbrane. Ostatné zbrane, ktoré mal vo svojom dome si v minulosti povymieňal so svojimi kamarátmi, ktorých mená si  už nepamätá. Boli asi v jeho veku a nevedel ani či sú ešte živí. Nevedel povedať, aké zbrane doma mal. On na ne úplne zabudol, nakoľko mal v minulosti porážku. Keď odovzdal zbrane polícii, tak ani nevedel, že má doma toľko  zbraní, nakoľko boli schované a zabalené. Zbraňami sa nikdy nikomu nevyhrážal. Strieľal z jednej zbrane iba po škorcoch, ale to bolo dávno. Či boli tieto zbrane streľby schopné nevedel povedať, mal ich skôr zo zberateľských účelov. O týchto zbraniach nikdy nikomu nehovoril, ani svojim dcéram. V minulosti bol aj poľovníkom, asi 17 rokov a mal aj iné zbrane (poľovné), ale tie predal. Mal záľubu v zbraniach a v minulosti to bol jeho koníček. Ešte raz uviedol, že všetky zbrane a strelivo, ktoré v tomto dome našli boli určite jeho a aj ich v minulosti zaobstaral od rôznych kamarátov. Na otázku, v akom období a od koho má tieto zbrane uviedol, že mená si už nepamätá a prvé zbrane má ešte z čias, keď bol na vojne.

XXXXX uviedla, že jej otec vtedy býval sám, kým sa do domu nepresťahovala. V tomto dome nebývala posledných 25 rokov. V dome je neporiadok, pričom v dome má jednu izbu a otec má tiež jednu izbu, v ktorej sa zamyká a do ktorej ju nepúšťa. V tejto jeho miestnosti nikdy nebola sama, vždy tam bola aj s otcom. Otec je na vozíku, nakoľko mal porážku, takže sa o neho treba starať. Treba mu upratovať, zabezpečiť stravu, lieky, plienky. Otec nikdy nechcel, aby v jeho miestnosti zostala sama bez jeho dozoru a taktiež sa tam zamyká. O tom, že má otec vo svojej izbe nejaké zbrane  alebo časti zbraní nevedela. Videla tam všelijaké tyčky, ale okrem toho tam mal aj veľa iných vecí. Nenapadlo ju, že by sa mohlo jednať o zbrane. Vedela, že bol v minulosti poľovník, ale v dome už nevidela žiadne poľovné zbrane okrem vzduchovky. Dňa 28.05.2012 vo večerných  hodinách na otca  zavolala políciu, pretože na ňu vykrikoval, že je pučisko hnusná, bol vulgárny a agresívny. Presne si nepamätala, lebo bola rozrušená. Otec je už starý a senilný a začal hovoriť niečo o zbraniach. Ona zavolala políciu, aby jej poradili. Po príchode polície  sa táto otca spýtala, či má nejaké zbrane a jej otec začal po miestnosti vyťahovať rôzne zbrane a komponenty. Otec polícii odovzdal všetky zbrane. Nevedela povedať, čo tam všetko má, nevyznala sa v tom. Nevedela o tom, že otec mal doma takéto veci, t.j. zbrane a strelivo. Jej o tom nikdy nehovoril. 

XXXXX uviedol, že dňa 27.05.2012 od 19.00 hod do 28.05.2012 do 07.00 hod. vykonával službu na OO PZ v Piešťanoch, pričom dňa 27.05.2012 v čase asi o 21.30 hod. ako hliadka Tartanu 103 s kolegom XXXXX boli vyslaní do obce Kocurice na adresu Dudvážska č. 4663/28, na základe telefonátu pani XXXXX, ktorá uviedla, že jej otec má doma zbrane a ona má z toho strach. Po príchode na uvedené miesto sa skontaktovali s oznamovateľkou, ktorá im povedala, že jej otec XXXXX má niekoľko zbraní, pravdepodobne v nelegálnej držbe. Ďalej uviedla, že otec je dlhodobo na invalidnom vozíku, pričom sa u neho už prejavuje starobná demencia a často si ju mýli  s jeho nebohou manželkou, s ktorou nemal dobré vzťahy. Políciu privolala, lebo mala strach, aby sa niečo nestalo.  Následne išli za pánom XXXXX, ktorý bol zamknutý vo svojej izbe. Vyzvali ho, aby im otvoril dvere, čo aj poslúchol.  Následne sa ho opýtali, či má doma nejaké zbrane, na čo on povedal, že má a tieto im ukázal. Zistili, že sa jedná o rôzne podomácky vyrobené zbrane a zbrane upravované, ako aj rôzne komponenty a súčasti zbraní. Menovaný mal aj rôzne strelivo. Zistili, že XXXXX na tieto zbrane a strelivo nemá povolenie. Nakoľko zistili, že sa jedná o znaky zločinu nedovoleného ozbrojovania a obchodovania zo zbraňami, vyrozumeli operačné stredisko a uvedenú vec prevzal na mieste vyšetrovateľ Policajného zboru.

Dňa 28.05.2012 XXXXX podľa § 89 ods. 1 Trestného poriadku dobrovoľne vydal na požiadanie orgánu činného v trestnom konaní všetky vyššie uvedené zbrane a strelivo, ktoré sa nachádzali v rodinnom dome v obci XXXXX, súpisné číslo 4229, parcelné číslo 309, a ktorých bol dlhoročným držiteľom. 

Všetky zaistené predmety boli predložené k znaleckému skúmaniu. Zo záverov znaleckého posudku KEÚ PZ BA, odvetvie balistika vyplýva, že sa jednalo o zbrane kategórie A podľa § 4 ods. 2 písm. c), písm. g) a podľa § 4 písm. a) zákona o zbraniach a strelive, ktoré v zmysle § 8 ods. 1 zákona o zbraniach a strelive, je zakázané nadobúdať do vlastníctva, držať alebo nosiť, ak tento zákon neustanovuje inak, zbrane kategórie B podľa § 5 ods. 1 písm. a), písm. b) zákona o zbraniach a strelive, ktorých držanie alebo nosenie v zmysle § 5 ods. 2 zákona o zbraniach a strelive podlieha povoľovaciemu konaniu a evidenčnej povinnosti, zbraň kategórie C podľa § 6 ods. 1 písm. b) zákona o zbraniach a strelive, ktorej držanie alebo nosenie v zmysle § 6 ods. 2 zákona o zbraniach a strelive podlieha ohlasovacej a evidenčnej povinnosti a strelivo, ktoré podľa § 12 ods. 1 zákona o zbraniach a strelive môže nadobudnúť do vlastníctva len držiteľ zbrojného preukazu, držiteľ zbrojnej licencie alebo držiteľ zbrojného sprievodného listu na trvalý vývoz. 

Zo správy Oddelenia dokladov, Odboru poriadkovej polície, Okresného riaditeľstva PZ v Trnave vyplýva, že obvinený XXXXX nie je a ani nikdy nebol držiteľom zbrojného preukazu alebo legálnej zbrane. 

Podľa § 294 ods. 1 Trestného zákona sa prečinu nedovoleného ozbrojovania a obchodovania zo zbraňami dopustí ten, kto sebe alebo inému vyrobí, dovezie, vyvezie, prevezie, prepraví, zadováži alebo drží strelivo bez povolenia, alebo takú činnosť sprostredkuje.

Podľa § 294 ods. 2 Trestného zákona sa zločinu nedovoleného ozbrojovania a obchodovania zo zbraňami dopustí ten, kto sebe alebo inému vyrobí, dovezie, vyvezie, prepraví, zadováži alebo drží strelnú zbraň, jej súčasť alebo komponent bez povolenia alebo bez označenia zbrane určeného na jej identifikáciu podľa medzinárodnej zmluvy, ktorou je Slovenská republika viazaná, alebo takú činnosť sprostredkuje. 
Podľa § 2 písm. g) zákona o zbraniach a strelive sa strelivom rozumie náboj alebo nábojka; za strelivo sa považuje aj komponent streliva. 

Podľa § 4 ods. 4 písm. a) zákona o zbraniach a strelive, zakázaným doplnkom zbrane je tlmič hluku výstrelu. 

Podľa § 4 ods. 2 písm. c) zákona o zbraniach a strelive, zakázanou zbraňou je zbraň, pri ktorej bol jej pôvodný charakter alebo podoba zmenená tak, aby sa jej použitím mohol spôsobiť ťažší následok ako pred jej úpravou, alebo zbraň, ktorá má vzhľad iného predmetu. 

Podľa § 4 ods. 2 písm. g) zákona o zbraniach a strelive zakázanou zbraňou je vyrobená zbraň alebo upravená zbraň, ak nejde o dovolenú výrobu alebo dovolenú úpravu. 

Podľa § 5 ods. 1 písm. a) zákona o zbraniach a strelive zbraňou kategórie B je krátka opakovacia palná zbraň alebo krátka samonabíjacia palná zbraň. Podľa § 5 ods. 1 písm. b) zákona o zbraniach a strelive zbraňou kategórie B je krátka jednovýstrelová alebo viacvýstrelová palná zbraň na strelivo so stredovým zápalom. 

Podľa § 6 ods. 1 písm. b) zákona o zbraniach a strelive zbraňou kategórie C je dlhá opakovacia palná zbraň, pričom nejde o dlhú opakovaciu palnú zbraň s hladkým vývrtom hlavne, ktorej dĺžka hlavne je menšia alebo sa rovná 600 mm.

Na základe vyššie uvedených skutočností bolo XXXXX uznesením vyšetrovateľa Okresného riaditeľstva PZ, Odboru kriminálnej polície XXXXX             sp. zn.ORP-810/2-OVK-TT-2012 zo dňa 21.08. 2012 podľa § 206 ods. 1 Trestného poriadku vznesené obvinenie pre prečin nedovoleného ozbrojovania a obchodovania so zbraňami podľa § 294 ods. 1 Trestného zákona a zločin nedovoleného ozbrojovania a obchodovania so zbraňami podľa § 294 ods. 2 Trestného zákona.

Následne bol preskúmaný aj duševný stav obvineného. 

Zo znaleckého posudku č. 63/2012 a č. 16/2012 z odboru zdravotníctvo a farmácia, odvetvie psychiatria je zrejmé, že obvinený XXXXX je postihnutý duševnou poruchou a to demenciou cievneho pôvodu. Demencia je závažné psychické ochorenie, kde je v popredí úbytok pamäte, intelektu, úsudku, pozornosti, emócii a ďalších psychických funkcii. Demencia tohto typu sa nedá vyliečiť, je to stav trvalý s prognózou schodovitého zhoršovania sa. Vzhľadom na duševný stav obvineného, tento nemohol vôbec rozpoznať protiprávnosť svojho konania a vôbec nevedel svoje konanie v čase spáchania trestnej činnosti ovládať. Obvinený nie je schopný chápať zmysel trestného konania.

V zmysle § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Duševná porucha je dôvodom nepríčetnosti iba vtedy, keď má za následok nedostatok rozpoznávacej schopnosti (rozumovej, intelektuálnej) alebo nedostatok ovládacej schopnosti. Nedostatok rozpoznávacej a ovládacej schopnosti nemusí byť daný súčasne. Stačí, ak u páchateľa chýba jedna z týchto schopností. Duševná porucha a nedostatok rozpoznávacej alebo ovládacej schopnosti musia však existovať v čase spáchania činu.

S poukazom na vyššie uvedené skutočnosti možno konštatovať, že i keď bolo v priebehu vyšetrovania nepochybne preukázané, že obvinený XXXXX sa dopustil konania, ktoré má znaky prečinu nedovoleného ozbrojovania a obchodovania so zbraňami podľa § 294 ods. 1 Trestného zákona a zločinu nedovoleného ozbrojovania a obchodovania so zbraňami podľa § 294 ods. 2 Trestného zákona, nemožno voči obvinenému vyvodiť trestnú zodpovednosť a jeho trestné stíhanie musí byť zastavené, nakoľko obvinený nebol v čase spáchania trestného činu pre nepríčetnosť trestne zodpovedný. Zo záverov znaleckého posudku znalkýň z odvetvia psychiatria je jednoznačne zrejmé, že obvinený vzhľadom na svoj duševný stav nemohol rozpoznať nebezpečnosť svojho konania pre spoločnosť a v čase spáchania trestnej činnosti nevedel svoje konanie ovládať.
             	                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                   
Z uvedeného dôvodu som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marián Jančár
prokurátor